Теодор Траянов
Белият кораб

chitanka.info

Бял кораб се люлее,

последните мечтания,

тих утренник играе

с напътните платна,

да коленичим с тебе

пред сухите ни рани,

те слънцето родиха

в блажената страна!

Чуй, в блясък и величие

запяват небесата,

за плодоносна радост

на животворни дни,

за утро — златна чаша,

за твоя лик в росата,

за ширини безкрайни

на стихнали вълни!

Виж, тръгва белий кораб,

откачен от земята,

не сещаш ли, че радост

душите ни спои?

По знамена и мачти

шуми планетен вятър,

благовейни сълзи

чист източник струи!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.